
הכנסת העשרים
מושב שלישי
<פרוטוקול מס' 377>
מישיבת ועדת הפנים והגנת הסביבה
יום שלישי, ט"ז באדר התשע"ז (14 במרץ 2017), שעה 14:00
<סדר היום:>
<1. הצעת חוק הרשויות המקומיות (פיקוח על מחיר קייטנה ציבורית), התשע"ו-2016 (פ/3174/20), של חה"כ דוד אמסלם, חה"כ אוסאמה סעדי, חה"כ מכלוף מיקי זוהר, חה"כ מירב בן ארי, חה"כ יהודה גליק, חה"כ דוד ביטן, חה"כ אברהם נגוסה, חה"כ קארין אלהרר, חה"כ מיכל רוזין, חה"כ יואל חסון, חה"כ נורית קורן, חה"כ אורי מקלב, חה"כ עבד אל חכים חאג' יחיא, חה"כ שולי מועלם-רפאלי, חה"כ עליזה לביא, חה"כ רוברט אילטוב, חה"כ רויטל סויד, חה"כ ענת ברקו, חה"כ אורן אסף חזן, חה"כ אכרם חסון, חה"כ יחיאל חיליק בר, חה"כ יוסי יונה, חה"כ איציק שמולי, חה"כ דב חנין – הכנה לקריאה ראשונה.>
<2. הצעת חוק הרשויות המקומיות (מחיר מרבי לקייטנה מקומית), התשע"ו-2016 (פ/3096/20), של חה"כ יפעת שאשא ביטון, חה"כ טלי פלוסקוב, חה"כ נאוה בוקר, חה"כ מאיר כהן, חה"כ דב חנין, חה"כ יצחק וקנין, חה"כ אלי אלאלוף, חה"כ מיכל רוזין – הכנה לקריאה ראשונה.>
נכחו:

<חברי הוועדה:> 
דוד אמסלם – היו"ר
עבדאללה אבו מערוף
חברי הכנסת:
יפעת שאשא ביטון
יוליה מלינובסקי

<מוזמנים:> 
	מינהל שלטון מקומי, משרד הפנים 
	–
	איתי פלומבו ויסמן 

	עו"ד, לשכה משפטית, משרד הפנים
	–
	נאוה אושר

	מנהלת תחום תמחור ותקצוב, משרד העבודה, הרווחה והשירותים החברתיים
	–
	מירב נהיר

	עו"ד בלשכה משפטית, משרד העבודה, הרווחה והשירותים החברתיים
	–
	רחלי סונגו

	מפקח ארצי, שירות ילד ונוער, משרד הרווחה והשירותים החברתיים
	–
	עמיר קשי

	רפרנטית בצוות תמ"ס באג"ת, משרד האוצר 
	–
	שירה דימניק

	עו"ד, משרד החינוך 
	–
	לירן שפיגל

	מדריכה מרכזת ארצית באגף חינוך יסודי, משרד החינוך 
	–
	ציפורה ליזרוביץ

	עוזר יו"ר הוועדה דוד אמסלם
	–
	נמרוד אלירן סבח

	קשרי כנסת שלטון מקומי, מ. שלטון מקומי 
	–
	פנחס קבלו

	יועמ"ש, מ. שלטון מקומי 
	–
	מירה סלומון

	החברה למתנ"סים
	–
	חיה רשף

	חבר מועצת מזכרת בתיה
	–
	גבי גאון

	חבר הועד המנהל, פורום ועדי ההורים היישוביים
	–
	אמציה דויטש

	פורום ועדי ההורים היישוביים בישראל
	–
	זאב גולדבלט

	יושב-ראש ועד גני הילדים במעלה-אדומים
	–
	משה נעים


<ייעוץ משפטי: >
תומר רוזנר
רוני טיסר
<מנהל/ת הוועדה:>
לאה קריכלי
<רישום פרלמנטרי:>
ירון קוונשטוק
<1. הצעת חוק הרשויות המקומיות (פיקוח על מחיר קייטנה ציבורית), התשע"ו-2016 (פ/3174/20), של חה"כ דוד אמסלם, חה"כ אוסאמה סעדי, חה"כ מכלוף מיקי זוהר, חה"כ מירב בן ארי, חה"כ יהודה גליק, חה"כ דוד ביטן, חה"כ אברהם נגוסה, חה"כ קארין אלהרר, חה"כ מיכל רוזין, חה"כ יואל חסון, חה"כ נורית קורן, חה"כ אורי מקלב, חה"כ עבד אל חכים חאג' יחיא, חה"כ שולי מועלם-רפאלי, חה"כ עליזה לביא, חה"כ רוברט אילטוב, חה"כ רויטל סויד, חה"כ ענת ברקו, חה"כ אורן אסף חזן, חה"כ אכרם חסון, חה"כ יחיאל חיליק בר, חה"כ יוסי יונה, חה"כ איציק שמולי, חה"כ דב חנין – הכנה לקריאה ראשונה>
<2. הצעת חוק הרשויות המקומיות (מחיר מרבי לקייטנה מקומית), התשע"ו-2016 (פ/3096/20), של חה"כ יפעת שאשא ביטון, חה"כ טלי פלוסקוב, חה"כ נאוה בוקר, חה"כ מאיר כהן, חה"כ דב חנין, חה"כ יצחק וקנין, חה"כ אלי אלאלוף, חה"כ מיכל רוזין – הכנה לקריאה ראשונה>
<היו"ר דוד אמסלם:>
צהריים טובים, אני מתכבד לפתוח את ועדת הפנים והגנת הסביבה בנושא הצעת חוק הרשויות המקומיות (פיקוח על מחירי הקייטנות), התשע"ו-2016 (פ/3174/20), ועוד הצעת חוק הרשויות המקומיות (מחיר מרבי לקייטנה מקומית), התשע"ו-2016 (פ/3096/20), של חברת הכנסת יפעת שאשא ביטון, חבר הכנסת טלי פלוסקוב, חברת הכנסת נאוה בוקר, חבר הכנסת מאיר כהן, דב חנין, יצחק וקנין, אלי אלאלוף ומיכל רוזין.

<תומר רוזנר:>
על הראשונה לא אמרת של מי היא.
<היו"ר דוד אמסלם:>
שלי.

<תומר רוזנר:>
אתה רוצה להצביע על מיזוג ההצעות קודם?
<היו"ר דוד אמסלם:>
כן.

<תומר רוזנר:>
אז תצביע על מיזוגן.

<היו"ר דוד אמסלם:>
מי בעד מיזוג ההצעות? שירים את ידו.
<לאה קריכלי:>
2 בעד.

<היו"ר דוד אמסלם:>
מי נגד?

הצבעה

בעד ההצעה – רוב
נגד – מיעוט
ההצעה למיזוג הצעות החוק אושרה.
<יפעת שאשא ביטון (כולנו):>
מותר לי להצביע? כן, בשם כולנו.

<לאה קריכלי:>
כן, כן, כן.

<היו"ר דוד אמסלם:>
בסדר. גם אם אני מצביע זה בסדר.

<לאה קריכלי:>
אני כבר זורמת מהיום הזה.
<היו"ר דוד אמסלם:>
אנחנו בעצם ממזגים את ההצעות.
אתה רוצה להציג את הצעת החוק, תומר?
<נאוה אושר:>
רגע, אפשר רק הערה?
<היו"ר דוד אמסלם:>
כן.

<נאוה אושר:>
ההצעות הן לא זהות. כשאתם אומרים שאתם ממזגים את ההצעות, יש בכל זאת הוראות, למשל בהצעה השנייה של נאוה בוקר, יש אמות מידה - - -
<יפעת שאשא ביטון (כולנו):>
שלי.
<נאוה אושר:>
סליחה.

<יפעת שאשא ביטון (כולנו):>
לא נורא.
<נאוה אושר:>
יש שמה קביעת אמות מידה, שלזה אנחנו מתנגדים.

<תומר רוזנר:>
מי זאת?

<נאוה אושר:>
סליחה, נאוה אושר ממשרד הפנים.

אנחנו לא מתנגדים להצעות החוק, פשוט בהצעה השנייה - - -
<תומר רוזנר:>
נדון בפרטים.
<היו"ר דוד אמסלם:>
לא הבנתי, נדון בפרטים, אם לא נקבל – לא נקבל.
<יפעת שאשא ביטון (כולנו):>
אחסוך לך את זה, אעשה לך חיים קלים.
<היו"ר דוד אמסלם:>
אסביר את הפרוצדורה. יש הצעות שהן די קרובות.

<תומר רוזנר:>
דומות.

<היו"ר דוד אמסלם:>
דומות. ממזגים. אם בסופו של דבר לא אקבל את העמדה של האנשים, הם יכולים למשוך את הצעת החוק ולהעביר אותו אחר כך. זה בסדר.
<יפעת שאשא ביטון (כולנו):>
אני יכולה משהו, כבוד היושב-ראש? פה כולנו כדי בסופו של דבר להוזיל את מחירי הקייטנות. כל ערוץ שבו נדע שאנחנו יכולים לעשות את זה, אני מניחה שיהיה מקובל – עלי הוא יהיה מקובל, אני מניחה שגם על כבוד היושב-ראש. אין פה ניסיון להינעל לא בשיטה כזו או בשיטה אחרת, מעניינת אותנו התוצאה הסופית. ככל שנוכל להשיג אותה, מבחינתי כך דרך להשיג אותה היא מקובלת. תודה.
<היו"ר דוד אמסלם:>
אוקיי, אנחנו יכולים – תומר, בבקשה.
<תומר רוזנר:>
טוב, אז בואו נדביק את שתי ההצעות, ברשותכם. ואנסה להציג גם את ההבדלים ביניהן, אבל אני לא מתחייב שאהיה מדויק בקטע הזה, שתי ההצעות מונחות בפניכם ותוכלו - - - בעיקרון ההצעות הן יחסית פשוטות. הן מגדירות מהי קייטנה ציבורית – זו קייטנה שמנוהלת על-ידי גוף ציבורי: המדינה, רשויות מקומיות, חברות ממשלתיות או חברות אחרות. או שהיא מתנהלת במקום שמוחזק או נשלט על-ידי גוף ציבורי כזה, או בעיקר על-ידי הרשויות המקומיות. אז זה הגוף שמנהל את הקייטנה או שמארח אותה במקרקעיו.
קייטנה ציבורית היא קייטנה שכרגע מוגדרת כקייטנה שמיועדת לפעולות חברה ונופש שלא בזמן הלימודים. וכאן מוגדר גם שמדובר בקייטנות בין גיל 4 לכיתה ו'. ובהצעה של חברת הכנסת שאשא ביטון מדובר בקייטנה גם עד גיל 18, זה שוני אחד בין ההצעות.
<היו"ר דוד אמסלם:>
גיל 18?
<יפעת שאשא ביטון (כולנו):>
כל מסגרת בלתי פורמלית שנקראת קייטנה במסגרת הרשות. אבל אין בעיה שנגיע להסכמות בעניין.
<היו"ר דוד אמסלם:>
לא, לא ידעתי שיש קייטנה - - -

<יפעת שאשא ביטון (כולנו):>
יש, יש.
<היו"ר דוד אמסלם:>
יש? אוקיי.

<תומר רוזנר:>
זה בעצם ההגדרות שיש פה, שהן הבסיס של החוק. 

לאחר מכן נאמר שהקייטנות האלה יהיו שירות בפיקוח, שיחול עליו חוק הפיקוח על מחירי מצרכים ושירותים, ובעצם שלשר הפנים תהיה הסמכות להפעיל את סעיף 12 לחוק או את פרק ה' לחוק, כדי להפעיל פיקוח על מחירים, כאשר תיכף נדבר על כמה הערות שיש לנו בהקשר הזה. ויש פה גם סמכות לשר הפנים לקבוע תקנות לביצוע החוק.
בהצעה של חברת הכנסת ביטון יש גם הוראות לגבי אמות המידה שעל שר הפנים לקחת בחשבון בעת שהוא קובע את המחירים או בעת שהוא מפעיל את הסמכויות לפי חוק הפיקוח לגבי מחירי הקייטנות. ולפי ההצעה הזו גם הקביעה הזו צריכה להיעשות לאחר התייעצות עם שר החינוך. אלה בעצם עיקרי ההצעות. אני מקווה שהצגתי נכון.
<יפעת שאשא ביטון (כולנו):>
כן, זה בסדר.
<היו"ר דוד אמסלם:>
באופן בסיסי אני בא בווקטור קצר. אני לא מתכוון לערב פה את שר החינוך. עשינו מספר דיונים כאן. דרך אגב, אני חשבתי בבסיס שזו שאלה של שר החינוך.
<יפעת שאשא ביטון (כולנו):>
נכון. זה היה השיקול - - -
<היו"ר דוד אמסלם:>
עשינו כמה דיונים פה, הם טענו שזה בכלל לא הם. אז אנחנו לא מכריחים אנשים שלא רוצים לעשות את העבודה שלהם.
<יפעת שאשא ביטון (כולנו):>
מקבלת.

<היו"ר דוד אמסלם:>
ויש לנו עניין לבוא בווקטור קצר, לחתוך את העניין, ולא לייצר עוד פרוצדורות. בסוף הם יריבו ביניהם מי בכלל קבע את הפגישה להתייעצות.
<עבדאללה אבו מערוף (הרשימה המשותפת):>
והם באו כמה פעמים לא מוכנים גם.
<יפעת שאשא ביטון (כולנו):>
בעת כתיבת החוק הרציונל היה, כמו שאומר כבוד היושב-ראש, שמשרד החינוך צריך להיות חלק, במיוחד לאור כל "בתי-הספר של החופש הגדול" וההערכה. אבל משיחות איתם הבנתי - - - 
<תומר רוזנר:>
אין להם עניין.
<יפעת שאשא ביטון (כולנו):>
כן, אין טעם לערב אותם. אני מקבלת שמשרד הפנים יהיה האוטוריטה לסיפור הזה.
<היו"ר דוד אמסלם:>
עכשיו, גם לגבי הגילאים, גם סגרנו, זאת אומרת יש לי הבנות עם השר עצמו, שר הפנים. דיברנו בגדול מגיל בערך 4 עד כיתה ו'. זה הטווח.

<יפעת שאשא ביטון (כולנו):>
מה עם חטיבות ביניים?
<היו"ר דוד אמסלם:>
יש עוד הרבה צרות במדינת ישראל. כרגע זה מה שסגרנו אתו.
<יפעת שאשא ביטון (כולנו):>
אוקיי.

<היו"ר דוד אמסלם:>
לדעתי, גם הבעיה שמה. הרי מה הבעיה של הקייטנות, למה נדרשנו לעניין? 

<יפעת שאשא ביטון (כולנו):>
שיהיה מענה להורים.
<היו"ר דוד אמסלם:>
הרי ההורה צריך ללכת לעבודה. עכשיו, אתה לא מייצר לו פתרון, אתה עכשיו מעמיס עליו הוצאה. אז ילד בכיתה ז', ח', ט' יודע – דרך אגב, לרוב אפילו בכיתה ו' הם לא באים. אבל בוא נגיד, בסדר - - -
<נמרוד אלירן סבח:>
בדרך כלל זה נגמר בד'.
<יפעת שאשא ביטון (כולנו):>
אני מקבלת. נתתי גרסה רחבה כדי שיהיה אפשר להתפשר על האמצע ולא יורידו אותנו לכיתה ג'. מה לעשות.

<היו"ר דוד אמסלם:>
דרך אגב, מה שחסר לי שם זה רק מבחינתי – תרשום לך, תומר – שני דברים: דבר ראשון זה לוחות הזמנים בחוק, מתי השר צריך לפרסם, עד איזה תקופה; ודבר שני גם אנחנו צריכים להסדיר את השנה הזאת. זאת אומרת, כל הוראות המעבר של השנה הזאת. 

<תומר רוזנר:>
תראה, אני יכול להציע לך הצעה בהקשר הזה. זה גם לא כתוב כרגע בהצעה, ואני מציע שזה יתוקן.

<היו"ר דוד אמסלם:>
כן, כן.

<תומר רוזנר:>
שנייה, שנייה, משהו יותר בסיסי לא כתוב בהצעה, בהצעה לפחות של כבודו. בעצם מה שנאמר זה שיחול חוק הפיקוח על מחירי מצרכים ושירותים, ושיש סמכות לשר הפנים להפעיל את הסמכויות לפי החוק האמור, כאשר הסמכויות בחוק האמור הן סמכויות מאוד מגוונות: לקבוע מחיר, לשנות מחיר, להעלות מחיר, להוריד מחיר.
<היו"ר דוד אמסלם:>
כן. נשאיר את זה לשיקול דעת אולי.
<תומר רוזנר:>
לא. אבל מה שהבנתי, שאתם רוצים להורות לשר הפנים שהוא חייב לקבוע מחירים. מחירים מרביים. 
<עבדאללה אבו מערוף (הרשימה המשותפת):>
עד - - - 

<יפעת שאשא ביטון (כולנו):>
או סטנדרטיים.
<היו"ר דוד אמסלם:>
לא, אסביר. תראה, הרציונל הוא ששר הפנים בעצם יתערב, בשיקול דעתו גם יחליט מה התקרה.
<תומר רוזנר:>
כן, על זה אני מדבר. אבל כרגע אין את זה בהצעת החוק.
<היו"ר דוד אמסלם:>
נכון. אני אומר: אבל זו בעצם ההצעה. זאת אומרת, ברגע שהוא לא מחליט להתערב, אז אין לו תקרה. אז התקרה זה האין תקרה.
<תומר רוזנר:>
אז השאלה אם אתם רוצים לקבוע חובה - - -
<היו"ר דוד אמסלם:>
אי-אפשר. אסביר גם מדוע. בגלל שהדברים האלה הם דינמיים, הם משתנים. גם כל הסיפור הזה – המחירים הם משתנים כל הזמן.

<תומר רוזנר:>
זה סותר את מה שאמרת קודם.
<היו"ר דוד אמסלם:>
לא, אסביר למה אני מתכוון.

ולכן הרעיון הוא שלשר הפנים יש שיקול דעת בעניין הזה, וכל פעם זה משתנה. זה יכול להיות גם דבר דיפרנציאלי.
<יפעת שאשא ביטון (כולנו):>
נכון. זה מה שהצענו.

<היו"ר דוד אמסלם:>
והרי לא נתחיל לחוקק חוק, לשנות את המחיר עוד עשר שנים, הרי זה חוק מדינה.

<תומר רוזנר:>
לא, לא, לא.

<יפעת שאשא ביטון (כולנו):>
כבוד היושב-ראש, הצעתי שזה יהיה מחירי עלות, פלוס בצ"מים, כדי שאנחנו - - -
<היו"ר דוד אמסלם:>
כן. עכשיו, לכל אחד יש את העלות שלו, אתה יודע.

<יפעת שאשא ביטון (כולנו):>
בדיוק.

<היו"ר דוד אמסלם:>
אז אני לא נכנס לזה. 

<תומר רוזנר:>
כרגע - - -

<היו"ר דוד אמסלם:>
אגיד לך למה התכוונתי.

<תומר רוזנר:>
אוקיי, בבקשה.

<היו"ר דוד אמסלם:>
עכשיו, אני אומר לשר הפנים – רק שנייה, עבדאללה, אגיד גם את הרציונל. מה הייתה לנו הבעיה בדיונים שעשינו? שלא הייתה כתובת שאחראית על העניין. כל אחד אמר: זה לא אני. ברגע שיש כתובת אחראית, כתובת ציבורית, אז אני כבר רגוע, בגלל שאני יודע שהיא תעשה את העבודה שלה. ואם לא, אז הציבור יגיד את עמדתו. כרגע הסיפור שאין כתובת, אתה לא יודע עם מי לדבר. כל הדיונים שעשינו – אתה זוכר אותם.
<תומר רוזנר:>
בהחלט.

<היו"ר דוד אמסלם:>
עכשיו, מה שאני אמרתי, אגיד לך מה אני רוצה בלוחות הזמנים. אני רוצה ששר הפנים, הרי בסופו של דבר יש רשויות, יש הורים, שר הפנים עד תקופה מסוימת יוכל להתערב. מעבר לזה הוא לא יוכל להתערב. זה אומר שהוא חייב להודיע מראש עד תקופה מסוימת. הרי מה יקרה? נגיד הוא לא מודיע, יתחיל עכשיו ביולי-אוגוסט בלגן, ואז הוא יתחיל להגיד לקראת אוגוסט, שבוע לפני: יאללה, אני מרים. ועכשיו הרשויות לא התארגנו וחלק מההורים כבר שילמו. אז הכאוס להיות. אז לכן אני חושב - - -
<תומר רוזנר:>
אז עד 1 במאי של כל שנה.
<היו"ר דוד אמסלם:>
כן, עד 1 במאי בכל שנה.

<תומר רוזנר:>
הוא יכול להפעיל סמכותו.
<היו"ר דוד אמסלם:>
יוכל להפעיל את הסמכות שלו.

<תומר רוזנר:>
לגבי אותה שנה.

<היו"ר דוד אמסלם:>
לגבי אותה שנה. בדיוק. ואז בעצם אני מניח שזה מה שהוא יעשה. עד אז הוא יעשה דיון עם הרשויות, עם השלטון המקומי, ויקבע איתם את הנושא.
<תומר רוזנר:>
אוקיי. עכשיו, לגבי השנה הנוכחית אני רוצה לתת תקופה יותר ארוכה, כי זה - - -
<היו"ר דוד אמסלם:>
נכון. אז לכן השנה הנוכחית, לדעתי, בגלל שאנחנו נמצאים ב-delay, עד שנעביר את זה זה יהיה בתחילת המושב הבא, אז לכן נצטרך לתת לו, לדעתי, עד סוף מאי.
<קריאה:>
תחילת יוני אפילו.

<קריאה:>
זה מאוחד מדי.

<היו"ר דוד אמסלם:>
אבל אין ברירה, מבחינת לוחות הזמנים.

<נמרוד אלירן סבח:>
אבל אז אתה מפספס את הקיץ.

<היו"ר דוד אמסלם:>
אתה לא אתי.

<קריאה:>
לא, אתה לא מפספס שום קיץ.

<יפעת שאשא ביטון (כולנו):>
לא, אתה לא מפספס. כי אם אתה מפקח על-פי עקרונות מסוימים, אתה לא מפספס.
<היו"ר דוד אמסלם:>
קודם כול, הרשויות יודעות שזה קיים.

<נמרוד אלירן סבח:>
כן, אבל יש הצעת חוק שעכשיו היא חדשה. היא לא הצעה - - -

<היו"ר דוד אמסלם:>
שנייה, נמרוד. הצעת החוק הזאת, בעזרת השם, הרי היא תעבור עכשיו קריאה ראשונה. הבעיה שלנו זה הפרוצדורה בכנסת.

<נמרוד אלירן סבח:>
יש לנו בעיה של לוחות זמנים.

<היו"ר דוד אמסלם:>
לוחות זמנים. עכשיו, אנחנו נעשה אותה ישר במושב הראשון. אגמור את הדיונים עד תחילת המושב, גם אם אעשה את זה בפגרה.
<תומר רוזנר:>
אפשר לעשות את זה.
<היו"ר דוד אמסלם:>
כן, את הדיון אסיים. איך שנעבור לכנסת, בעזרת השם, נעלה את זה להצבעה של שנייה ושלישית, ואז בעצם שר הפנים יצטרך להיכנס לפעולה, ניתן לו חודש, משהו כזה. וזה האילוץ שיש לנו עכשיו בפעם הראשונה, אין מה לעשות. כן, מה רצית, יפעת?
<יפעת שאשא ביטון (כולנו):>
כבוד היושב-ראש, בהקשר של מה שאמרת לגבי הסכומים והדיפרנציאליות, הרי אם אנחנו מטילים סמכות של פיקוח על משרד הפנים, אז למה שלא נלך לעיקרון שהקייטנות צריכות להיות על-פי מחירי עלות, שכמובן נקבע סטנדרטים מסוימים, כי מי שירצה לעשות צניחה וכאלה לא נממן את העלות הזו. אבל שזה יהיה מחיר עלות פלוס בצ"מים, ואז גם אפשר לפקח על זה תקציבית.
<היו"ר דוד אמסלם:>
אז אסביר לך. קודם כול, אני משאיר את זה להחלטתו של שר הפנים.

<יפעת שאשא ביטון (כולנו):>
יהיה לו קל פשוט.
<היו"ר דוד אמסלם:>
לא. דבר שני, לכל עיר יש עלות שונה.

<יפעת שאשא ביטון (כולנו):>
נכון.

<היו"ר דוד אמסלם:>
אז לכן אני לא רוצה להיכנס לזה.

<יפעת שאשא ביטון (כולנו):>
אבל בגלל זה זה מאפשר גם את הדיפרנציאליות וגם את השליטה - - -
<היו"ר דוד אמסלם:>
לא הבנת. ראש עיר אחד מחליט, בגלל מה שאת אומרת, נגיד אני ראש עיר, לא אכפת לי מהמחיר, אקח מדריך, אשלם לו 100 שקל לשעה. למה לא? ואגיד: זה עלות שלי.
<יפעת שאשא ביטון (כולנו):>
צריך להיות בסטנדרטים שייקבעו.
<היו"ר דוד אמסלם:>
אז את מבינה לאן את הולכת. לכן אני אומר: זה שר הפנים, יש לו צוות גדול, יש למשרד הפנים הרבה פקידים, שיעשו את העבודה.
<עבדאללה אבו מערוף (הרשימה המשותפת):>
את העבודה שעשינו - - -
<היו"ר דוד אמסלם:>
בדיוק. עכשיו, מה חזקה עלי? ואני אומר לך את זה באחריות. ברגע ששר הפנים – הסמכות שלו, כל הקנים עכשיו מופנים לשם. וזה ההורים. הורה אחד, יגידו לו: שמע, שר הפנים יקבע 1,000 שקל, יגיד לו: למה 1,000 שקל? זה יותר מדי. השני יגיד לו: שמע, נראה לו סביר. אבל הוא כבר איש ציבור, אנשים מודדים אותו כבר, מתייחסים אליו. יש לנו כתובת. עד היום אמרתי - - -
<יפעת שאשא ביטון (כולנו):>
זאת אומרת, יש לו אחריות - - -
<היו"ר דוד אמסלם:>
בוודאי. אחריות ציבורית, בוודאי. אין היום כתובת, בגלל זה הגענו לאן שהגענו. אני רוצה לספר לך: שר הפנים התערב בעניין הזה באופן לא פורמלי. הוא הביא תקציב, ברגע שהתחלנו את ההליך, פתאום ראשי הערים התחילו להוריד, חלקם, את המחירים.
<יפעת שאשא ביטון (כולנו):>
נכון, היה תהליך - - - 

<היו"ר דוד אמסלם:>
אז לכן אני אומר: שר הפנים, לטעמי, לא יצטרך להשתמש בסמכות. הוא יקרא להם, יגיד להם: רבותי, אני מבקש מכם, אל תכריחו אותי להשתמש בסמכות. אגיד לך גם למה. אם אני שר הפנים, קורא לראש העיר, אומר לו: תקשיב, משה, לא יותר מ-900 שקל, וכדאי שאתה תספר לתושבים שלך שאתה הבאת להם את זה ב-900 שקל, שלא יגידו שזה אני בכלל. ואם אתה לא תעשה את זה, אני אעשה את זה.
<נמרוד אלירן סבח:>
מה שבטוח, שאף ראש עיר לא ירצה שהשר יתערב לו.
<היו"ר דוד אמסלם:>
זה מה שאני אומר. עכשיו, אם אני ראש העיר, אז אני אומר: רק שנייה, רק שנייה, אז בוא אני אספר לתושבים שלי. למה אני צריך עכשיו ששר הפנים ייתן להם את המתנה? אני אתן להם, הרי ממילא הוא יכריח אותי. אז זה הרציונל. אני טוען ששר הפנים בכלל לא יצטרך להשתמש בסמכות. הוא יכוון אותם לאן שהוא רוצה שזה יגיע, ולשם זה ילך לבד, באוטומט.
כן, רק שנייה. עבדאללה, אתה רוצה משהו?
<עבדאללה אבו מערוף (הרשימה המשותפת):>
כבר שנתיים. הגענו עד השלב הזה. טוב מאוד.
<היו"ר דוד אמסלם:>
יוליה.

<יוליה מלינובסקי (ישראל ביתנו):>
תודה רבה, כבוד היושב-ראש. כמה הערות. קודם כול, מצוין שמתקיים דיון ושזה כבר יוצא לאן שהוא. אבל אני עדיין סבורה שכל העסק הזה של הקייטנות צריך להיות בידיים של משרד החינוך. ותיכף אסביר למה. יש היום דבר שנקרא "בתי-הספר של החופש הגדול", שהוא מוגדר, מוסדר, ברור: שלושה שבועות, מחיר ידוע – 850 שקל, יש תכנים. זאת אומרת, יש תוכן, יש מחיר ויש סטנדרט. לא צריך להמציא את הגלגל, הוא כבר קיים. בעצם מה שאנחנו רואים פה זה מגיל 4 עד סוף כיתה ו' – זה עד גיל 10, נכון?
<יפעת שאשא ביטון (כולנו):>
12.

<יוליה מלינובסקי (ישראל ביתנו):>
12. אז אין שום סיבה לא לקחת את המודל הקיים, "בית-ספר קיץ", בלי להתייחס לנושא של הסבסוד, כי שם זה מסובסד חלק על-ידי המדינה וחלק משלמים הורים. בלי להתייחס, לראות את זה כמודל, ופשוט להרחיב את המודל הזה לכיתות גן ועד כיתות ו'. כי פה צריך להגדיר קודם כול מה זה קייטנה. הקייטנה יכולה להיות שלושה שבועות. למה אני אומרת שהמודל כבר קיים? כי זה כבר הרבה יותר קל לעשות משהו על בסיס קיים. קייטנה זה שלושה שבועות, זה ארבעה שבועות. בהתאם יהיה המחיר. גם כן תוכן הקייטנה. 

המטרה לדעתי זה ליצור מצב שתהיה לנו קייטנה ציבורית, כי אנחנו מדברים פה על הקייטנות הציבוריות ולא הפרטיות, שהן יהיו אחידות, שיהיו נגישות לכל ילדי ישראל. וזה גם כן יוצר שוויון, שוויון עם תוכן, כי התוכנית הזאת כבר קיימת.

אז לדעתי פה, חוץ מנושא של הפיקוח על המחיר, מאוד חשוב להכניס נושא של התוכן, המודל – מה אנחנו רוצים שתהיה הקייטנה? וגם כן הגדרה של קייטנה, כי מזה גם כן יהיה מחיר מן הסתם. שלושה שבועות זה פחות מארבעה וכו' וכו'. 
גם נושא של גילאים – מה שמתאים לילדים בכיתות גן לא מתאים לילדים בכיתה ו', וסביר להניח שהעלות היא אחרת. ילדים בכיתות גן כמעט לא מוציאים אותם בקייטנה החוצה, אולי פעם או פעמיים. ילדים בכיתות ו' זה יותר בריכה ויותר אטרקציות. המחיר שונה. גם צוות בכיתות גן הוא אחר מאשר צוות בכיתה ו'. בכיתת גן זה לפחות שני סייעות, זה גננת וכו' וכו'.
בגלל זה לדעתי מה שמתבקש – שוב, אני מבינה שזה לא ניתן, זה החלומות שלי – שזה יהיה במסגרת של החינוך, כי אני רואה בקייטנות המשך של מערכת החינוך גם בקיץ. לפחות ככה אני רואה את הדברים. כמו צהרונים וחוגים, דרך אגב. זה באותו סל.
אבל בחוק הזה, לדעתי, צריך להוסיף, שחוץ מקביעת המחיר ופיקוח על מחירים, ששר הפנים יהיה רשאי לקבוע תוכן. ואז אפשר לקחת את התוכן הזה, שכבר קיים ב"בית-ספר קיץ", ופשוט לאמץ את זה, כפי שהיו לי שיחות עם - - -
<יפעת שאשא ביטון (כולנו):>
לא בטוח. כבוד היושב-ראש, אנחנו מדברים על מסגרת בלתי פורמלית. אני לא רוצה גם את הילדים - - -

<היו"ר דוד אמסלם:>
רק שנייה. אין פה ויכוח. אני שומע אותה.

<יפעת שאשא ביטון (כולנו):>
לא, אבל זה לא דיון.

<היו"ר דוד אמסלם:>
לא, זה לא עובד ככה.

<יפעת שאשא ביטון (כולנו):>
אה, לא? חשבתי שאני בוועדה - - -

<היו"ר דוד אמסלם:>
לא, לא אצלי, זה לא ועדה אחרת, זה כאן. תנו ליוליה לסיים. בבקשה.

<יוליה מלינובסקי (ישראל ביתנו):>
בנוסף, מה שחסר לי בחוק הזה זה פיקוח פרלמנטרי. בשאיפה שלי הייתי רוצה לראות, שאחרי שכבר קבעו כל שנה, ברור שיש שינויים במחיר כל שנה, תוכן ומחיר לאותה השנה, הדבר הזה יבוא לוועדת הפנים – שוב, הייתי רוצה שזה יהיה חינוך – ועדה כזו או אחרת של הכנסת, בדומה לתשלומי הערים. ככה זה שקוף, זה פתוח, זה מוסדר.
<היו"ר דוד אמסלם:>
הבנתי.

<יוליה מלינובסקי (ישראל ביתנו):>
וזה נותן גם כן אפשרות לחברי כנסת להביע עמדה, כי אני לא רוצה שהדברים ייסגרו בחדרי חדרים. תודה רבה.
<היו"ר דוד אמסלם:>
תודה רבה. לפי הסדר שרשומים כאן. משרד הפנים. בבקשה.
<איתי פלומבו ויסמן:>
אני איתי פלומבו ויסמן, סגן מנהל אגף תאגידים עירוניים במשרד הפנים. 

<היו"ר דוד אמסלם:>
כן, איתי.

<איתי פלומבו ויסמן:>
אני מרכז את התחום עבור המשרד, מרדכי הטיל עלי לרכז את התחום. ננסה להתכנס ללו"ז שהכתבת לנו לכיוון סוף מאי, תחילת יוני. משרד הפנים אינו מתנגד להצעה. מה שכן חשוב לנו להעלות על הפרק זה שתי נקודות עיקריות. אחת, מבחינת תכנים של הקייטנה, משרד הפנים אינו זה שעוסק בתכנים, אנחנו גם לא מעוניינים לעסוק בתכנים. בשביל זה יש משרד, יש כתובת, משרד החינוך. הם יעשו את זה.
<היו"ר דוד אמסלם:>
טוב.

<איתי פלומבו ויסמן:>
לגבי עולם הרגולציה, אז שוב, כיוון שאין לנו התנגדות לקידום החקיקה, אנחנו כן צריכים להקים במשרד הפנים מערך שיפקח על העולם הזה. כיום אנחנו לא מכירים את עולם פיקוח על המחירים, זה עולם שקיים במשרד הכלכלה, ואנחנו צריכים תקצוב, תקנים, שיוכלו לאפשר את העבודה הזאת.
<היו"ר דוד אמסלם:>
שמעתי. איתי, לא קשור לעניין, לא צריך. אם יש לך בעיה, תבוא אלי, אני והעוזר שלי – שעתיים נסדר לך את הכול, כמו שעשינו אז. אז אם אתם מבקשים תקנים - - -
<עבדאללה אבו מערוף (הרשימה המשותפת):>
למה שעתיים?
<היו"ר דוד אמסלם:>
שנייה. גם ישבתי עם השר שלך, זה עלה בפניו גם, אז גם הוא עצמו לא קיבל את העמדה. תקנים זה תמיד טוב. אם אתם רוצים עוד עובדים, זה תמיד טוב. אז אבוא אצלכם, יכול להיות שאעביר לכם כמה מפה לפה.
<איתי פלומבו ויסמן:>
אנחנו רוצים לעשות את זה בצורה אפקטיבית.
<היו"ר דוד אמסלם:>
אל תדאג. אם אתה מרכז את זה, יש לך זמן לעשות את זה יפה, לצאת לחופש, לעשן נרגילה, לשבת ככה ולעשות אחלה עבודה. ועוד יישאר לך עוד הרבה זמן.
<איתי פלומבו ויסמן:>
אבל זה לא התפקיד היחיד שלי במשרד. אני אחראי על פיתוח כלכלי בתאגידים עירוניים.
<היו"ר דוד אמסלם:>
בוא, אדבר איתם שייתנו לך עוד כמה שעות נוספות לעניין. טוב? יאללה, תודה. משרד הרווחה. בבקשה, רחלי.
<רחלי סונגו:>
רחלי סונגו מהמחלקה המשפטית של משרד הרווחה והשירותים החברתיים. למשרד הרווחה יש קייטנות שהוא מממן, יחד עם הרשויות המקומיות, תיכף ירחיבו על צורת המימון. ובגלל זה אנחנו מבקשים שיחריגו אותנו מהצעת החוק, בהתאם גם למה שנקבע בוועדת שרים לחקיקה.
<היו"ר דוד אמסלם:>
רגע, בוא נשמע איך אתם - - -
<מירב נהיר:>
אני מירב נהיר, אני ראש תחום התקצוב - - - 

<היו"ר דוד אמסלם:>
דברי רק למיקרופון, לא שומעים. כן.

<מירב נהיר:>
במשרד הרווחה יש תעריפים על בסיס תמחור אחיד של טבלת שכר והחזקה, שנכונים רוחבית לכל תעריפי המשרד, ומשמשים לקניית שירותים באמצעות מכרזים.
<היו"ר דוד אמסלם:>
כן.

<מירב נהיר:>
אנחנו מבקשים החרגה, מכיוון שהתעריפים שלנו כולם מתומחרים באותו אופן ועל בסיס שוויוני, כאשר המודלים הסופיים מוגשים לוועדת תעריפים בין-משרדית, שנציגים בה חברי האוצר, השלטון המקומי והמשרד, והמחיר משמש אחרי זה למכרז שאינו על המחיר אלא על איכות. זאת אומרת, במחיר נתון בוחרים את הספקים שיכולים לתת את ההצעה הטובה ביותר.

<היו"ר דוד אמסלם:>
מה המחיר, דרך אגב?
<מירב נהיר:>
זה משתנה. יש לנו "מוגנות קיץ לילד ונוער", שזה סביב 1,000 שקל עבור בין שבועיים לשלושה. ובסביבות 550 שקל למוגבלים לארבעה-חמישה ימים.
<קריאה:>
יום מלא או חצי יום?

<היו"ר דוד אמסלם:>
שנייה.

<חיה רשף:>
- - - עד איזה שעה, כולל צהריים, לא כולל צהריים.
<מירב נהיר:>
רגע, זה המחיר שהולך להתחשבנות מול הרשויות המקומיות. 75% במימון משרד הרווחה, 25% במימון הרשויות המקומיות.

<היו"ר דוד אמסלם:>
אוקיי.

<מירב נהיר:>
לכן יש להם נציג בוועדת תעריפים.

לכן אנחנו מבקשים החרגה בעצם מקביעת מחיר, כי בעצם המחיר הזה מאושר על ידי האוצר, שלטון מקומי - - -
<היו"ר דוד אמסלם:>
אתן לך את התשובה.
<עבדאללה אבו מערוף (הרשימה המשותפת):>
- - - יכול מצ'ינג.
<היו"ר דוד אמסלם:>
בסופו של דבר מה שמעניין אותנו מבחינת המחיר של שר הפנים זה המחיר האפקטיבי להורה, לא כמה עולה הקייטנה.
<מירב נהיר:>
רגע. ילד ונוער אין השתתפות הורים, ובאוטיסטים אין השתתפות הורים.
<היו"ר דוד אמסלם:>
אז אם אין השתתפות הורים, אז המחיר הוא אפס.
<מירב נהיר:>
אה, אתם מדברים על קביעת מחיר רק להשתתפות?
<היו"ר דוד אמסלם:>
כן. אנחנו מדברים כרגע, הרי ברור שכל החוק הזה לא היה קיים אם ההורים לא משלמים.
<מירב נהיר:>
הבנתי.

<היו"ר דוד אמסלם:>
אז בבקשה, תסתדרו, הכול בסדר. הרעיון הוא כמה ההורים משלמים. עכשיו, אם כאן הרשות משלמת 25%, והמדינה 75%, הלוואי שזה היה בכל המקרים, אז לא היה דיון.
<מירב נהיר:>
לא, יש לנו תעריפים שיש בהם השתתפות פונה, שהיא גם כן לפי - - -
<היו"ר דוד אמסלם:>
אבל אני מניח שהשתתפות הפונה היא בוודאי - - -

<קריאה:>
מה המקסימום?

<מירב נהיר:>
סמלית.
<היו"ר דוד אמסלם:>
רק שנייה. בוודאי שהשתתפות הפונה לא תהיה כמו התקרה שהשר בעצם קובע שזה המחיר שההורים משלמים, הרגילים. אז ממילא אתם לא נכנסים להגדרה, לכן לדעתי - - -
<מירב נהיר:>
אני לא יודעת מה המינימום שייקבע כאן.
<יפעת שאשא ביטון (כולנו):>
הקייטנות שלכם מאוד זולות להורים, אז זה לא - - -
<היו"ר דוד אמסלם:>
דקה. אני מעריך שהמחירים שהשר בסוף, אם אני השר, קובע, אז זה בוודאי יהיה סביב הנושא של מחיר קייטנות קיץ – 750 שקל להורה.
<קריאה:>
"בית-ספר קיץ".

<נמרוד אלירן סבח:>
856.

<היו"ר דוד אמסלם:>
כן, 856.

<קריאה:>
2.
<היו"ר דוד אמסלם:>
או 2. אני זוכר 2. אז אני מניח, שאם ההורה משתתף ב-10%, אז בטח לא מדובר ב-8,500 שקל. אז אנחנו לא שם. בסדר? תודה.
<מירב נהיר:>
אז למה אי-אפשר לכתוב שאנחנו מוחרגים?
<היו"ר דוד אמסלם:>
אגיד למה. אל"ף, בגדול אנחנו לא רוצים להחריג אף אחד, בגלל שאנחנו באים מהזווית של ההורה. בי"ת, אם מחר המדינה תחליט שהיא לא רוצה להשתתף, וגם הרשויות. הרי זה חוק אחר. מחר יכול לבוא מישהו ולהגיד: רבותי, גם למוגבלים אנחנו נמצאים בקיצוץ, ואנחנו מורידים את הסעיף הזה, והם ישלמו כמו כולם. אז מה, עכשיו נשאיר להם את המחיר מה שרוצים? אז לכן אנחנו רוצים להשאיר את זה בכל מקרה. 

משרד האוצר, בבקשה. שלום לך, שירה.
<שירה דימניק:>
שירה דימניק, משרד האוצר, אגף תקציבים. דגש מאוד חשוב, שגם עלה בוועדת השרים לענייני חקיקה, זה שהחוק יעבור בחקיקה שהיא חקיקה ייעודית ולא דרך חוק פיקוח על מצרכים ושירותים.
<היו"ר דוד אמסלם:>
דיברתי אתכם על זה.

<שירה דימניק:>
נכון. כרגע אבל, במה שהעליתם בהתחלה בנקודות, אתם עדיין מדברים על חוק פיקוח על מצרכים ושירותים. חשוב שזה לא יהיה דרך החקיקה הזאת, אלא חקיקה ייעודית, אם אתם רוצים לפקח דרך משרד הפנים או משרד - - -
<תומר רוזנר:>
מה זה מילת הקוד הזאת?
<היו"ר דוד אמסלם:>
אסביר. הם בגדול – את יודעת מה? תסגרי את זה אחרי זה מול תומר.
<תומר רוזנר:>
לא, אני לא מבין מה זה "חקיקה ייעודית".
<היו"ר דוד אמסלם:>
בגדול כשאתה מדבר על חוק מה שנקרא פיקוח מחירים – הם באים מהצד הפורמלי.
<תומר רוזנר:>
אני מבין. אין בזה חידוש. יש דוגמאות בחקיקה, לא המצאנו את הגלגל הזה.
<שירה דימניק:>
אתם רוצים שנסביר רגע?

<תומר רוזנר:>
כן, בהחלט.

<שירה דימניק:>
אוקיי. כשאנחנו עובדים לפי חוק פיקוח על מצרכים ושירותים, יש מנגנון מאוד סדור של איך שהדברים עובדים. יש ועדה שהיא ועדה בין-משרדית, שבה נוכחים בעצם משרד האוצר ומשרד רלוונטי, נניח שבמקרה הזה זה משרד הפנים. ובוועדה, אם רוצים לפקח על מוצר או על שירות מסוים, צריכה להתקיים עילה, זה סעיף 6 לחוק. עושים בחינה של השוק. לרוב לפני שמטילים איזשהו פיקוח, עושים פיקוח לפי פרק ז', כלומר דיווח, קבלת מידע מהגוף שצפוי להיות מפוקח, ואז לאחר מכן יש דיונים של הוועדה. הוועדה היא גורם ממליץ, הוועדה ממליצה לשרים. אם השרים מקבלים את המלצת הוועדה, נחתמים צווים.
אז מה שאנחנו מנסים להגיד, שלהיכנס לחוק פיקוח על המחירים ולהגיד: המוצר הזה יפוקח מתוקף הפיקוח, זו פגיעה במנגנון הקיים.
<תומר רוזנר:>
אבל זה קיים כבר בחקיקה, את מודעת לכך.

<שירה דימניק:>
מה זאת אומרת זה קיים בחקיקה?

<תומר רוזנר:>
כי יש חוקים אחרים שעושים את זה.
<שירה דימניק:>
יש חוקים אחרים שמטילים פיקוח, השאלה אם - - -

<תומר רוזנר:>
לא, בדיוק באותה הדרך.
<היו"ר דוד אמסלם:>
תן לה דוגמה.

<שירה דימניק:>
אם תפתח את תקנות פיקוח על מצרכים ושירותים, לא תראה מוצר שהוא מפוקח.
<תומר רוזנר:>
יש, אני לא זוכר בדיוק כרגע, אבל לא המצאנו את זה. יש שניים או שלושה חוקים לפחות שהסתמכנו עליהם כשכתבנו את הצעת החוק.
<שירה דימניק:>
השאלה אם זה חוקים או הצעות חוק. יש הצעות חוק - - -
<תומר רוזנר:>
לא, לא, חוקים, חוקים. אנחנו לא מסתמכים על הצעות חוק.

<היו"ר דוד אמסלם:>
יש לי רעיון.

<שירה דימניק:>
אז ההצעה הזו, מבחינת ההליך אתם רוצים להחיל איזשהו פיקוח - - - 

<היו"ר דוד אמסלם:>
שירה, הבנו, הבנו.

<שירה דימניק:>
שתהיה חקיקה שהיא לא דרך חוק הפיקוח.

<יוליה מלינובסקי (ישראל ביתנו):>
אני לא הבנתי. אבל אני רוצה לשמוע מה היא אומרת. כבוד היושב-ראש, היא מסבירה, אני מנסה לשמוע אותה.
<היו"ר דוד אמסלם:>
שנייה. אסביר לך.

<יוליה מלינובסקי (ישראל ביתנו):>
יופי.

<היו"ר דוד אמסלם:>
אני היושב-ראש פה.

<יוליה מלינובסקי (ישראל ביתנו):>
מה הם רוצים לעשות?
<היו"ר דוד אמסלם:>
הסברתי. פה הוויכוח הוא פרוצדורלי, הוא לא במהות.
<תומר רוזנר:>
לגמרי.

<היו"ר דוד אמסלם:>
לגמרי. לא קשור, זה לא במהות. יש חוק של פיקוח על המחירים, שהם בפרוצדורה עובדים דרכו, זה האוצר וכו', יש ועדה כמו שהיא אמרה. ולכן היא אומרת: אם אתם רוצים, תעבירו את זה במסלול אחר, לא דרך אותו סעיף. לא קשור.
<יוליה מלינובסקי (ישראל ביתנו):>
הם לא רוצים שזה יהיה בפיקוח על מחיר?
<היו"ר דוד אמסלם:>
לא, לא. הסברתי.
<שירה דימניק:>
דרך החוק.

<היו"ר דוד אמסלם:>
הסברתי, זו פרוצדורה, זה לא קשור למהות. אז לכן מה שאני מציע – שירה, שבי עם תומר, אין פה אידאולוגיה. 

<תומר רוזנר:>
אתה רוצה שנעתיק את כל חוק הפיקוח? אין בעיה.
<היו"ר דוד אמסלם:>
לא. אני אומר: בגדול, תסגור את הפינה. מבחינתי אנחנו לא רוצים להעביר את זה דרך שוק הפיקוח.

<תומר רוזנר:>
זה ודאי. כל מה שאמרה הגברת, אנחנו מדלגים על התהליך הזה, והמחוקק מורה - - -

<היו"ר דוד אמסלם:>
בסדר.

<תומר רוזנר:>
אבל כל התהליך שנאמר, שיש ועדה בין משרדית שבודקת, מחילה את פרק ז', מקבלת נתוני שוק, ורק אחר מחליטה אם להחיל את החוק, אנחנו אומרים שסעיף 6 – שרואים את השירות הזה כאילו שירות שעבר את כל הפרוצדורה הזאת.
<היו"ר דוד אמסלם:>
אז אני אומר כזה דבר - - -

<שירה דימניק:>
אז שיהיה בחוק - - - שיהיה סעיף 6, אלא חוק - - - את הפיקוח.
<היו"ר דוד אמסלם:>
שירה, אין בעיה.

<תומר רוזנר:>
נראה לך את הדוגמאות בישיבה הבאה.

<היו"ר דוד אמסלם:>
הבנתי, שירה.

<תומר רוזנר:>
לא מתקנים את חוק הפיקוח.
<היו"ר דוד אמסלם:>
ישבתי איתם על הסעיף הזה, סיפרתי לך, וזה הסיכום. אמרתי שבגדול הם לא רוצים להעביר את זה דרך הפיקוח, בגלל שזה שובר להם את - - -
<תומר רוזנר:>
אבל - - - אנחנו לא מתקנים את חוק הפיקוח.
<היו"ר דוד אמסלם:>
בסדר, תדבר איתם בפינה הזאת, זה פחות חשוב.

מירה סלומון. מירה, בבקשה.
<מירה סלומון:>
תודה. מרכז השלטון המקומי מתנגד להצעת החוק הזו, וביתר שאת ובהמשך לדברים שנאמרו על-ידי חברת הכנסת מלינובסקי, מתנגד לכך שמשרד החינוך מוציא את עצמו מתחולת החוק. אנחנו סבורים שמשרד החינוך צריך לקבוע מרכיבים פדגוגיים של מה צריך להיות בקייטנה.
<תומר רוזנר:>
הוא לא מוציא את עצמו.
<מירה סלומון:>
אנחנו מבינים שהם לא רוצים, אבל אנחנו עומדים על עמדתנו, שכאשר מייצרים פיקוח על מחירים צריך לדעת על מה מדברים. לא כל קייטנה צריכה להמציא את הגלגל מחדש. צריך לייצר מרכיבים מסוימים שבגינם נעשה הפיקוח על המחירים.
<תומר רוזנר:>
בשביל זה יש חוק הקייטנות.
<מירה סלומון:>
אני באמת לא יכולה להעיר את ההתייחסויות שלי וגם לשמוע מה אומר היועץ המשפטי לוועדה, אז - - -
<תומר רוזנר:>
הוא לא אומר את זה לך. אם הוא היה רוצה לומר את זה לך הוא היה - - -
<היו"ר דוד אמסלם:>
אני שומע, מירה. אני מקשיב לך, אני יכול להגיד כל מילה שאמרת. אני שומע.

<מירה סלומון:>
אז כמו שהתחלתי לומר, אנחנו סבורים שמשרד החינוך צריך לייצר מרכיבים פדגוגיים רלוונטיים בקייטנה, ובעקבות היצירה הזאת של סל המרכיבים שיסופקו בקייטנה ייווצר גם המחיר שלהם. בנוסף, אנחנו סבורים שההוצאה של משרד החינוך מהצעת החוק, מהנושא של בכלל יצירת הקייטנות - - -
<היו"ר דוד אמסלם:>
דרך אגב, מירה, מי הפריע לכם עד היום לעשות את זה?
<קריאה:>
- - -
<מירה סלומון:>
אני מבקשת להזכיר שאנחנו כבר כמה שנים - - -

<היו"ר דוד אמסלם:>
שנייה. שאלתי: מי הפריע לרשויות עד היום ללכת למשרד החינוך, לקבוע איתם את סל ולקבוע את המחיר? מי הפריע?
<עבדאללה אבו מערוף (הרשימה המשותפת):>
לקבוע תהליך פדגוגי.
<היו"ר דוד אמסלם:>
כן, מי הפריע לכם עד היום לעשות את זה? איפה הייתם עד היום?

<מירה סלומון:>
אז אני משיבה לאדוני, ואני מבקשת להזכיר שאנחנו כבר כמה שנים מקדמים את המהלכים האלה, בשיתוף עם משרד החינוך במסגרת "בתי-הספר של החופש הגדול".
<היו"ר דוד אמסלם:>
הבנתי.

<נמרוד אלירן סבח:>
ושום דבר לא קרה.
<מירה סלומון:>
יצרנו הסכמים, אנחנו פועלים על-פי ההסכמים. בהסכמים האלה יש גם מרכיבים של תכנים וגם מרכיבים של - - -
<היו"ר דוד אמסלם:>
טוב.

<מירה סלומון:>
אני מבקשת לומר עוד מילה, אדוני. חלק מהנושא של "בתי-הספר של החופש הגדול" הוא העובדה שמשרד החינוך גם משלם כ-250 מיליון שקלים בשנה בגין הדבר הזה לכל שכבת גיל. ההוצאה של משרד החינוך מהצעת החוק ומהאחריות לפעילות של הקייטנות בחופש הגדול גם יכולה, עלולה, עשויה, וכנראה גם תוביל לכך שמשרד החינוך יפסיק במימון של התחום הזה.
<יפעת שאשא ביטון (כולנו):>
אין קשר ביניהם.

<היו"ר דוד אמסלם:>
טוב, תודה רבה. 

<יפעת שאשא ביטון (כולנו):>
כבוד היושב-ראש, הערה מקצועית. קצת מערבבים פה בין הדברים. "בתי-הספר של החופש הגדול" זה דבר אחד וזה במשרד החינוך, וקייטנות זה דבר אחר, שהיה מאז ומתמיד, עוד הרבה לפני "בתי-הספר של החופש הגדול", בדרך כלל באמצעות גופים שהם בלתי פורמליים, זה חברות המתנ"סים והאחרים.
<היו"ר דוד אמסלם:>
כן, אני לא מתווכח.

<יפעת שאשא ביטון (כולנו):>
תקשיבו, לילדים מגיע גם תוכנית בלתי פורמלית. אי-אפשר שהכול יהיה פדגוגי ותכנים. והם יוצאים לחופש הגדול. ואני כאשת חינוך אומרת את זה. אז בואו נתכנס רגע לפרופורציות, וניתן לרשויות לעשות את מה שהן עשו גם לפני כן, רק במסגרת חוק מסוים, שיאפשר את הוויסות. זה הסיפור.
<היו"ר דוד אמסלם:>
טוב, תודה.

<יוליה מלינובסקי (ישראל ביתנו):>
איך את יכולה לקבוע מחיר אם אין לך תוכן? מי יקבע את הסטנדרטים?

<יפעת שאשא ביטון (כולנו):>
- - -

<היו"ר דוד אמסלם:>
יפעת, תודה רבה, אני רוצה להתקדם בדיון. מירה, אני רוצה להתקדם, אעיר לך שתי הערות.

<יוליה מלינובסקי (ישראל ביתנו):>
אי-אפשר - - -

<יפעת שאשא ביטון (כולנו):>
יש סטנדרטים.

<היו"ר דוד אמסלם:>
זה מפריע לי.

<יוליה מלינובסקי (ישראל ביתנו):>
אז בואי נקבע את הסטנדרטים.

<היו"ר דוד אמסלם:>
חברת הכנסת טלי - - -
<קריאה:>
יוליה.

<היו"ר דוד אמסלם:>
אה, יוליה, סליחה. שמעתי אותך, אמרת כבר - - -

<יוליה מלינובסקי (ישראל ביתנו):>
לא, פנית טלי. כשאהיה טלי אשמע אותך. כל עוד אני לא, אז אני לא - - -

<היו"ר דוד אמסלם:>
יוליה, את צודקת. אמרת את העמדה שלך, באריכות, אז אני רוצה להתקדם.
יש לי שתי הערות. אחת, אמרתי, אף אחד לא הפריע לכם לעשות את זה עד היום. עשיתי דיונים כאן לדעתי כמעט שנה וחצי, שישה-שבעה דיונים, ישבתם כאילו אתם מהאו"ם, כאילו לא שייך אליכם האירוע בכלל. שמעתם את הדיונים, כל משרד אמר שזה בכלל לא הוא. הייתה פה התנערות מוחלטת מהנושא.
<עבדאללה אבו מערוף (הרשימה המשותפת):>
לא, דווקא היה דיון שהם הסכימו. שאמרו שאנחנו בעד ואנחנו בסדר, טוב שאתם מסדרים.
<היו"ר דוד אמסלם:>
זה אחד. שתיים, גם אם מחר משרד החינוך יחליט שהוא נכנס לנושא ברמה התקצובית – אהלן וסהלן, אף אחד לא מפריע לו גם לעשות את זה. אז בבקשה. דרך אגב, אם מחר הוא ייכנס, אז תהיה תקרה, בבקשה.
<מירה סלומון:>
שוב, אדוני, אנחנו רואים ב"בתי-הספר של החופש הגדול" - - -
<היו"ר דוד אמסלם:>
הבנתי. אני לא פותח את הדיון. מירה, רק עניתי לך למה שאמרת, בסדר? מתקדמים הלאה.
מי זה אמציה? בבקשה, אמציה.

<אמציה דויטש:>
שלום, אני אמציה מפורום ועדי ההורים היישוביים. כמה הערות. לפי הנוסחים של החוק שראינו עד היום – קודם אנחנו מברכים על הדיון ועל ההתמדה שלך בעניין הזה כבר הרבה זמן, כדי לקדם ולמצות את העניין - - -
<היו"ר דוד אמסלם:>
אמציה, חוזרים לעניין של החוק. בוא, ישר לחוק.
<אמציה דויטש:>
ישר לחוק, בלי מחמאות. אבל בכל זאת, לפני המחמאות, איזושהי מחאה קטנה שקשורה גם למה שנאמר, עדיין חשוב לנו להגיד שאם היה "בתי-הספר של החופש הגדול", כפי שהממשלה הבטיחה, והוא היה מגיע להבשלה כמו שצריך, כבר לפני שנה לא היינו צריכים בכלל לנהל את הדיון הזה ואת החוק החדש הזה. וזה מה שצריך לקרות עדיין גם במקביל לתהליך שאנחנו עושים כאן.
<היו"ר דוד אמסלם:>
אגיד לך: אתה צודק, למרות שהקייטנות שאנחנו מדברים עליהן הן גם גילאי ארבע וחמש, וזה לא קשור לעניין.
<אמציה דויטש:>
לא, בממשלה שם דיברו גם על הגנים. לא נכון.
<קריאה:>
"בתי-הספר של החופש הגדול" זה מהגנים.

<אמציה דויטש:>
דובר שם גם על הגנים.

<היו"ר דוד אמסלם:>
צודק. דרך אגב, בדרך כלל אנחנו נכנסים איפה שהמדינה לא נמצאת.

<אמציה דויטש:>
והגנים שם יותר חשובים מכיתה ד', ה'.
<היו"ר דוד אמסלם:>
מסכים גם בזה, דרך אגב.
<אמציה דויטש:>
הלאה. כמה הערות ממה שניסינו להבין מהחוק. בשתי הצעות מוזכרים תאגידים עירוניים על-פי פקודת העיריות. עכשיו, זו אולי שאלה ליועצים המשפטיים, גם העברתי את זה בכתב מראש, יש לנו את המועצות האזוריות שעובדות על-פי פקודה אחרת. השאלה אם הדיוק הזה מחריג אותן או לא, כי מדובר באוכלוסייה מאוד גדולה.
<גבי גאון:>
גם המקומיות, לא רק האזוריות.
<היו"ר דוד אמסלם:>
תומר, אנחנו מתכוונים, ההגדרה שגם במקומיות, גם - - -
<תומר רוזנר:>
מה זה המקומיות?
<אמציה דויטש:>
כתוב שם: תאגידים עירוניים שפועלים על-פי פקודת העיריות. עכשיו, יש גם פקודה אחרת למועצות האזוריות.
<היו"ר דוד אמסלם:>
המועצות האזוריות, הוא אומר, יכול להיות שיש להן פקודה של מועצות אזוריות.
<תומר רוזנר:>
נבדוק. 

<היו"ר דוד אמסלם:>
נבדוק. הערה טובה.
<אמציה דויטש:>
בסדר? כי זו אוכלוסייה מאוד גדולה, שרק לא תוחרג בטעות.
<תומר רוזנר:>
רשות מקומית זה ברור - - -

<היו"ר דוד אמסלם:>
בגדול, אמציה, הערה טובה. הוא יבדוק, אנחנו מתכוונים לכל המכלול.

<אמציה דויטש:>
אוקיי. מבחינת התוכן, חלק מזה אולי יהיה בתקנות, חלק אולי צריך להיות בחוק, דבר ראשון צריך לתחם את הגילאים, באמת מאיזה גילאים, כי ראינו שבשתי הגרסאות של החוק גם המקרים קצת שונים.

<היו"ר דוד אמסלם:>
אמרנו: 4 עד ו'.

<אמציה דויטש:>
ולכן זה חשוב התיחום. כשהגיל הרך מבחינתנו הוא עדיף, כלומר הגן הוא זה שבא ראשון.

<היו"ר דוד אמסלם:>
לא קשור, זה לא בסדר עולה. יש מחיר לכולם, 4 עד ו'.
<אמציה דויטש:>
וצריך גם לפרט, בין אם בתקנה או בחוק, גם מה אותה חבילת בסיס, כי אנחנו יודעים שיש מקומות שרוצים להרחיב מעבר.
<היו"ר דוד אמסלם:>
לכן אני אומר: בגדול תראה מה יקרה, הרי אי-אפשר בחוק להיכנס, האם זה פעם בריכה ופעם סרט?
<אמציה דויטש:>
אז בתקנה.

<היו"ר דוד אמסלם:>
אלה דברים שהם דינמיים ומשתנים. אבל שר הפנים בסוף יש לו כזה דבר: כשהוא יצטרך לקבל החלטה, נניח שאני שר הפנים, לטובת העניין, אז אני מייצר את המוצר ועל בסיסו אני קובע את המחיר. אז יש מוצר בסיס, שהוא מוצר סביר וטוב. דרך אגב, כשעשינו את הדיונים, הרכבנו סל קייטנה – אנחנו זה נמרוד, אני – ועשינו את התמחור שלה. עשינו את התמחור. עכשיו, מי שירצה להפריז, אהלן וסהלן. בסדר, אין בעיה. אז אני מניח שזה מה שהם יעשו, ולא צריך בשביל זה יום לימודים ארוך. בונים סל קייטנה בסיסי, עליו בונים את המחיר הבסיסי. מי שירצה תוספות - - -
<קריאה:>
נכון, זה בדיוק מה שאנחנו מבקשים.

<אמציה דויטש:>
אבל שתהיה אפשרות לקנות גם רק את חבילת הבסיס כמובן.
<היו"ר דוד אמסלם:>
לכן אני אומר, אני לא יכול להכניס את זה לחוק, זה built-in בעבודה, שיקול הדעת של שר הפנים הוא שם כבר. הרי הוא לא יזרוק קוביות, ייצא לו מחיר.
<אמציה דויטש:>
לא, זה ברור.

<היו"ר דוד אמסלם:>
אז דברים ברורים לא מכניסים.

<אמציה דויטש:>
חשוב שכל התכולה תהיה. יש נושא אחד שהוא בתכולה, וזה השעות, בעיקר בגיל הרך, שלא יקרה מצב שדיברנו פה וקראנו קייטנה למה שקורה רק עד 13:00. 

<היו"ר דוד אמסלם:>
גם זה בתקנות שהוא יתקין. אסביר. שר הפנים בסופו של דבר יקבע מחירים לקייטנה עד שעה 13:00 ועד שעה 16:00. הרי זה משהו גם דיפרנציאלי. הרי המחיר עד שעה 13:00 הוא עד שעה 13:00. עד שעה 16:00 זה 16:00.
<יפעת שאשא ביטון (כולנו):>
נכון.

<היו"ר דוד אמסלם:>
עכשיו, יש הורים שמספיק להם שעה 13:00.

<אמציה דויטש:>
כן, השאלה אם ההמשך בצהריים הוא תחת פיקוח או לא.
<היו"ר דוד אמסלם:>
אז לכן אני אומר: אנחנו מדברים על קייטנה. אגיד לך מאיפה זה בא. החוק מבחינתי בא מהזווית – למה זה שר הפנים לכאורה? בגלל שכפי שאמרתי, אף אחד לא לקח אחריות על הנושא. עכשיו, מי מפעיל את זה? הרשויות. איפה הן מפעילות את זה? בבתי-הספר. של מי בתי-הספר? של הציבור. ככה בעצם המעגל הזה נסגר.
אז לכן אני אומר בסופו של עניין, לכן שר הפנים – המנוף שלו מול הרשויות הוא שונה. לשר החינוך אין מנוף על הרשויות.

<יוליה מלינובסקי (ישראל ביתנו):>
- - -

<היו"ר דוד אמסלם:>
יוליה, את מפריעה לי.

<יוליה מלינובסקי (ישראל ביתנו):>
אני תמיד מפריעה לך, זה בסדר.
<היו"ר דוד אמסלם:>
יוליה, גם את מדברת לא יפה, ואני מכבד אותך. אז אני מבין שכל פעם שאת באה לוועדה שלי - - -

<יוליה מלינובסקי (ישראל ביתנו):>
- - - בגלל זה אני באה - - -

<היו"ר דוד אמסלם:>
אין בעיה, אבל יש פה סדר. אני מכבד אותך, נתתי לך זמן לנמק את כל הנימוקים שלך, לא הפרענו לך.
<יוליה מלינובסקי (ישראל ביתנו):>
אבל אתה לא מתייחס לנימוקים שלי.
<היו"ר דוד אמסלם:>
אני לא חייב. דרך אגב, אני לא חייב. אני מנהל ככה את הדיונים כאן, כל יום שבע. יספר לך עבדאללה.
אז לכן אני מספר לך מה הרציונל. לכן, היות שהמנוף של שר הפנים – הוא מנחה את הרשויות, יש לו חוזרי מנכ"ל שהוא מוציא כל חודש וכו', הביזנס שלו זה מול הרשויות. לכן חשבתי, היות שגם המבנים הם ציבוריים – של הרשות, זה כבר לא של המדינה, זה של הרשות. אז לכן ה-linkage הזה נכון. 

לכן אני חושב שמה שהוא יעשה בסוף, כמו שאמרתי לך, הוא ייקח את איתי, יגיד לו: איתי, תביא עוד שני חבר'ה, נעשה פה איזה דיון של שעתיים. הוא ייקח את הבסיס ממשרד החינוך, הם ייתנו איזשהו בסיס. ישתפו קצת הורים וכו', ייבנו איזשהו משהו, ויעשו את זה גם, כמו שאמרתי, עד שעה 13:00, עד שעה 16:00. גם יעשו את זה מודולרי. אני אומר לך שדיברתי אתו. הורה שיש לו שלושה ילדים, אז המחיר אולי קצת שונה מאשר הורה שיש לו שניים או אחד או שבעה. 
אתה עכשיו נכנס אתי לרזולוציה מה עושים. אבל אני יכול להגיד לך בגדול שזה לא דורש יותר ממקסימום עבודה של יומיים של צוות קטן, לפרק את הכול ולהביא את הכול משנה סדורה חבל על הזמן. לא מסובך.
<אמציה דויטש:>
בסדר, אני לא חושב שזה מסובך. חשוב באמת שזה יכסה את הכול.

<היו"ר דוד אמסלם:>
אז בתקנות. הרי זה השיקול שלו. לכן אני אומר: אני לא נכנס לו לפרוצדורה איך הוא עושה את זה, אני סומך עליו, הרי זה שיקול הדעת שלו בסוף. בסוף אתה מייצר את תג המחיר. 

<אמציה דויטש:>
נכון.

<היו"ר דוד אמסלם:>
אז אתה חייב לעשות אותו על איזשהו בסיס הגיוני. סתם? אז יש עבודה מכינה. אז אני לא יכול להגיד לו: תיכנס - - -
<אמציה דויטש:>
אנחנו רואים את עצמנו שותפים בעבודה המכינה גם, כמו שעשינו במקומות אחרים.

<היו"ר דוד אמסלם:>
מה רצית להגיד?

<נמרוד אלירן סבח:>
דרך אגב, יש קייטנות, עד היום עשו את זה, לדעתי, בהצלחה רבה, עד 13:00 וגם עד 16:00.

<אמציה דויטש:>
אני מפחד שהצהרון יגידו: רגע, זה שירות נוסף, אולי הוא תחת חוק הפיקוח. ולכן חשוב לי שהכותרת - - -

<נמרוד אלירן סבח:>
כשיושב-ראש הוועדה החליט שהוא מתחיל בנושא של הקייטנות הוא ידע שבערים עושים קייטנות טוב מאוד, עושים את זה אפילו מצוין, רק שעושים את זה יקר.
<היו"ר דוד אמסלם:>
אני רוצה לומר, אני חוזר למה שאמרתי בפתיח.

<יפעת שאשא ביטון (כולנו):>
הפכו את זה לעסק כלכלי, זה הסיפור.

<היו"ר דוד אמסלם:>
תראו, מה הייתה הבעיה כאן ולמה אני – אתה יודע, יש לפעמים שאני יודע לאן זה זורם. למה? בגלל שזה הרציונל. תקשיבו, כשעשינו את הדיונים, אני לא יודע אם כולכם השתתפתם.

<נמרוד אלירן סבח:>
עבדאללה השתתף בטוח.
<היו"ר דוד אמסלם:>
היה לי הרבה תסכול בעניין.
<עבדאללה אבו מערוף (הרשימה המשותפת):>
בכל הישיבות. אתה זוכר ישיבה שלא הייתי?
<היו"ר דוד אמסלם:>
עבדאללה היה בכל הישיבות.

<עבדאללה אבו מערוף (הרשימה המשותפת):>
אפילו לא חתום על החוק.
<היו"ר דוד אמסלם:>
התסכול שלי היה שלא הייתה לנו כתובת. זה הדהים אותי.
<גבי גאון:>
בשני דיונים התחיל פינג-פונג, מי אחראי על מה.
<היו"ר דוד אמסלם:>
אגב, כשהתחלתי את החוק, לא האמנתי שאין כתובת, הייתי בטוח שיש איזה כתובת אחראית. אולי הוא לא עושה את העבודה, אולי יש לו עומס והוא לא הגיע, אבל לא ידעתי שכל אחד אומר: זה לא אני. לא האמנתי בכלל. 

<משה נעים:>
סליחה רגע, אדוני היושב-ראש, אני חייב רגע אבל להעיר משהו.

<היו"ר דוד אמסלם:>
נו, אני באמצע. אתה יודע מה? בבקשה.

<משה נעים:>
משה נעים, יושב-ראש ועד גני ילדים במעלה-אדומים וחבר הוועד המנהל הארצי. אנחנו אבל צריכים לגעת בנקודה מאוד קריטית, שאנחנו מחלקים את זה עד שעה 13:30-13:00, ואז הם נכנסים עם כל הגופים שלהם להמשך הקייטנות עד שעה 16:00. והמחיר שם כפול. צריך באמת לוודא שהמחיר לא יעבור את התקרה הכוללת.
<היו"ר דוד אמסלם:>
אני מסביר. אני רוצה להתקדם. דרך אגב, אין לי הרבה זמן, אגיד את המשפט, עצרת אותי במשפט, ולשם אני רוצה למשוך. תראה, בסופו של דבר כשיש לנו כתובת שהיא כתובת פוליטית – זה לא פקיד, זה שר, שהמשקפיים שלו הן משקפיים ציבוריות. מעניין אותו מה אתה אומר כהורה ומה את אומרת כאמא. זה מה שמעניין אותו.
דרך אגב, בגלל זה הוא גם נכנס לאירוע. הוא באופן אישי דאג לתקציב של למעלה מ-30 ומשהו מיליון שקל מהמשרד שלו – משרד החינוך לא רצה להביא – מגליל ופריפריה. למה? זה עניין אותו ברמה הציבורית. עכשיו, תאמינו לי, סמוך עלי, שהוא ייכנס לאירוע הוא יסגור אותו לפרטי פרטים, שההורים יהיו מרוצים. כל עוד הם לא מרוצים הוא בבעיה.
לכן אני אומר לך: יש לנו כתובת. הרעיון בחוק הזה – לייצר כתובת אחראית. עד היום אין לנו את הדבר הזה. אז לכן אני סמוך ובטוח שזה ילך לשם.
רק אענה למה אני לא חושב שזה צריך לבוא לוועדת הפנים לאישור. אגיד לך למה. בגלל שאם הוא יקבע 800 שקל, יהיו פה מספיק ח"כים שישאלו: למה לא 300? למה לא 200?
<יוליה מלינובסקי (ישראל ביתנו):>
- - - 

<היו"ר דוד אמסלם:>
אתה מבין, למה לא 200? למה? הם ירצו שמישהו יגיד: באמת, למה לא 200? אז לכן השר זה הדמות הציבורית שיושבת בפרונט, הביקורת או התשבחות יהיו אליו. יש כתובת, חיפשתי כל הזמן רק כתובת. אם שר החינוך היה אומר: חבר'ה, זה אני – אהלן וסהלן. הם עמדו על הרגליים האחוריות שלהם כדי להגיד כמה זה לא הם.
אני אומר גם שאפו לשר הפנים. שר הפנים היה יכול להתנגד לחוק ולהגיד: עזוב אותי, דודי. אבל הוא הסכים לקחת גם את האחריות. וכאן באמת שאפו לשר הפנים הנוכחי, בגלל שבסך הכול הוא בסוף יצטרך להתעמת גם עם ראשי הרשויות. שמעתם, השלטון המקומי לא כל כך אוהב את זה. אם אפשר לגבות 1,400, למה אגיד להם 900? לא טוב.
אז לכן הוא לקח את זה על עצמו, אני רואה את זה באמת כאומץ לב ציבורי מבחינתו. והוא הולך להסדיר את העניין, אני בטוח. בגלל שזה האינטרס של אותו אחד שיושב בעמדה הזאת.
עכשיו, אי-אפשר לסגור את כל הפרטים: האם פעמיים בריכה, פעם סרט, שוקו ולחמנייה, עד 13:30?
<משה נעים:>
זה ברור. אנחנו לא שם עדיין.
<היו"ר דוד אמסלם:>
הוא יבנה את הסל. תאמין לי שהוא יביא את הסל, אני משוכנע - -
<יוליה מלינובסקי (ישראל ביתנו):>
אבל אתה לא נותן לו סמכות.
<היו"ר דוד אמסלם:>
- - הרציונל שלי אומר שהוא יביא את הסל הכי טוב שיכול להיות. לציבור, לא לו, לציבור.

<חיה רשף:>
אם הציבור רוצה משהו אחר, יותר מורכב.
<יפעת שאשא ביטון (כולנו):>
יש קייטנות פרטיות. ומי שבוחר לשלם שישלם.
<היו"ר דוד אמסלם:>
מי שרוצה לשלם על סל יותר טוב – אהלן וסהלן. יכול להיות שהקייטנה תגיד: רבותי, זה הסל שלי הבסיסי, אנחנו יכולים להוציא גם את הילד פעמיים בשבוע לרכיבת סוסים. מי שרוצה, שישלם, אין בעיה.
<אמציה דויטש:>
רק שזה יהיה במקומות שיש גם את החבילה הבסיסית לאותה שכבת גיל.
<היו"ר דוד אמסלם:>
ודאי. 

<עבדאללה אבו מערוף (הרשימה המשותפת):>
זה המטרה.

<היו"ר דוד אמסלם:>
טוב, רבותי, אנחנו חייבים להקריא את החוק. בבקשה.
<יוליה מלינובסקי (ישראל ביתנו):>
אתה רוצה להצביע היום על החוק?

<היו"ר דוד אמסלם:>
כן, כן. בבקשה.

<יוליה מלינובסקי (ישראל ביתנו):>
אבל אין בו מנגנון.

<היו"ר דוד אמסלם:>
אמרתי. בבקשה.

<יוליה מלינובסקי (ישראל ביתנו):>
יותר מדי בחוק הזה "סמוך" כזה, יהיה בסדר.
<היו"ר דוד אמסלם:>
בבקשה, רוני.

<לירן שפיגל:>
סליחה, אני ממשרד החינוך. אפשר להעיר?

<היו"ר דוד אמסלם:>
אוקיי. אבל קצר. עד עכשיו ישבת בשקט.

<לירן שפיגל:>
יהיה קצר. לירן שפיגל מהלשכה המשפטית של משרד החינוך. רציתי להבהיר: אנחנו מפקחים קייטנות פיקוח פדגוגי. במקום שאנחנו מפקחים על מחיר זה "בתי-ספר של החופש הגדול". שם אנחנו מפקחים באמצעות חוזים גם על המחיר. ההתפלגות הולכת לפי אשכול המס: מאשכולות 4-1 לא משלמים בכלל, מאשכולות 7-5 משלמים 300 שקל לילד, ואשכולות 10-9 450.
<היו"ר דוד אמסלם:>
קובעים תקרה.

<אמציה דויטש:>
זה לא פיקוח, זה סבסוד. זה מה שהם שכחו לעשות לגילאים האחרים.
<היו"ר דוד אמסלם:>
ואז מה?

<לירן שפיגל:>
אנחנו מבקשים שבמקום שבו משרד החינוך מפקח כבר על המחיר, אין טעם - - -
<היו"ר דוד אמסלם:>
לא. אסביר. לא מדובר כאן על – יש מחיר תקרה. נניח ששר הפנים יקבע שהמחיר הוא 1,000 שקל, 800 שקל. בוודאי כשהיום זה 852 שקל שאתם קובעים, אחרי שבניתם את הסל. אני מניח שהוא יצטרך ליישר קו עם הדבר הזה. תרצו אתם לסבסד ב-400 שקל בגלל דברים אחרים – אהלן וסהלן, אף אחד לא אומר שלא. אבל יש מחיר תקרה.
<לירן שפיגל:>
אני מסכים. אני אומר: צריך להיות ביטוי לכך, שכאשר שר הפנים בא לקבוע מחיר מרבי לקייטנה שהיא קייטנה של רשות חינוך מקומית, הוא יתחשב בכך שיש קייטנות שאנחנו משתתפים, ולכן הוא לא יקבע מחיר - - -

<יפעת שאשא ביטון (כולנו):>
חשבתי שאתה רוצה להציע להיות מפקח פדגוגי על הקייטנות.
<היו"ר דוד אמסלם:>
בוודאי. אני יכול להגיד לך משהו כזה: כשאנחנו ישבנו, הרי בסופו של דבר היה הסיפור שאתם לא רציתם להיכנס לאירוע. התעקשתם. אפילו כמעט ביזיתי אתכם, אבל התעקשתם להתבזות, העיקר לא להיכנס. ואחרי ששר הפנים נכנס והביא את התקציב, ועשינו את מסיבת העיתונאים, אותה מסיבה מפורסמת, הוא אמר שמחיר הבסיס הוא המחיר שלכם – 852. הרי הוא לא ייתן משהו פחות מזה. צריך להבין.
ומשם הוא הביא את הסבסוד. כמוכם הוא אמר: בסוציו כזה נסבסד ב-300 שקל. הרי הוא קבע גם מחיר שלכם ואמר: מי שלא יתיישר סביב המחיר הזה, הוא גם לא יקבל את הסבסוד. ברור.
<קריאה:>
בדיוק. ההיפך, זה היה יותר נמוך.
<לירן שפיגל:>
אני מבין שזה ברור. העניין הוא שזה צריך אולי לקבל ביטוי בחוק, שזה יהיה ברור שכשזה מגיע לקייטנות כאלה, שמשרד החינוך או משרד הרווחה מממנים - - -

<היו"ר דוד אמסלם:>
אבל אמרנו: שר הפנים ייתן את זה כמחיר תקרה. כדי לשבת כאן שבעה שרים ורק לדון על איזה מחיר – אתה יודע מה יהיה. רק לכנס אותם זה סיפור של בערך ארבע שנים – קדנציה. חשבתי מלכתחילה שאתם צריכים להוביל את הנושא מההתחלה. היות שעמדתם על הרגליים האחוריות כדי להגיד למה זה לא אתם, אז במקום לריב אתכם עוד שנתיים, אמרתי: בוא נלך למי שרוצה לעשות את העבודה. אז בוא נתקדם. תודה.
<יוליה מלינובסקי (ישראל ביתנו):>
אפשר שאלה, בבקשה?

<היו"ר דוד אמסלם:>
אני רוצה הקראה עכשיו.

<יוליה מלינובסקי (ישראל ביתנו):>
אבל אני רוצה לשאול אותו.
<היו"ר דוד אמסלם:>
לא עכשיו. אני רוצה להקריא, יש לנו חמש דקות.

<יוליה מלינובסקי (ישראל ביתנו):>
אבל יש לי שאלה עקרונית.
<היו"ר דוד אמסלם:>
אני רוצה להקריא, אנחנו רק בקריאה ראשונה. את יכולה לבוא לדיון - - -
<יוליה מלינובסקי (ישראל ביתנו):>
לא, יכול להיות שהם יעשו סיבוב פרסה, אשכנע אותם, ומשרד החינוך ייקח את זה.

<היו"ר דוד אמסלם:>
אנחנו כרגע נמצאים כאן בהקראה עכשיו.

<יוליה מלינובסקי (ישראל ביתנו):>
אבל למה אתם לא רוצים להרחיב את זה ל"בתי-הספר של הקיץ"?
<היו"ר דוד אמסלם:>
דקה. בוא, תקריא את זה.
<יוליה מלינובסקי (ישראל ביתנו):>
אגיד לך, כבוד היושב-ראש. יש לי הערכה רבה אליך, אבל מה שקורה עכשיו זה פיצול סמכויות. זה פשוט לא נכון לציבור - - - במדינת ישראל.
<היו"ר דוד אמסלם:>
יוליה, תקשיבי.

<יוליה מלינובסקי (ישראל ביתנו):>
יהיה בית-ספר קיץ, יהיה זה.
<היו"ר דוד אמסלם:>
יוליה, שמעתי אותך. אנחנו עכשיו מתחילים את ההקראה.
<יוליה מלינובסקי (ישראל ביתנו):>
לא ברור מה זה הקייטנה הזאת, מה התוכן. 

<היו"ר דוד אמסלם:>
יוליה.

<יוליה מלינובסקי (ישראל ביתנו):>
אז אצביע נגד החוק הזה - - - הנוכחי. אתה לא נכנס - - -
<היו"ר דוד אמסלם:>
יוליה, את מפריעה לי עכשיו.

<יוליה מלינובסקי (ישראל ביתנו):>
אתה עושה את זה רק - - -
<היו"ר דוד אמסלם:>
יוליה, אני לא רוצה להוציא אותך.

<יוליה מלינובסקי (ישראל ביתנו):>
בסדר.

<היו"ר דוד אמסלם:>
אז שמעתי אותך, אמרת את זה. אם תגידי שבע פעמים, נבין אותך גם בפעם הראשונה. אנחנו לא מקבלים את העמדה שלך, מתקדמים, זה בסדר.

<יוליה מלינובסקי (ישראל ביתנו):>
מי זה אנחנו?

<היו"ר דוד אמסלם:>
אני.

<יוליה מלינובסקי (ישראל ביתנו):>
אתה כאילו ברבים, אוקיי.
<היו"ר דוד אמסלם:>
כן, אני, אני. בסדר? בבקשה.

<רוני טיסר:>
הצעת חוק הרשויות המקומיות (פיקוח על מחיר קייטנה ציבורית), התשע"ז–2017.

	הגדרות
	1.
	בחוק זה –

	
	
	"גוף ציבורי" – רשות מקומית, גוף שנמצא בבעלות או בשליטה ישירה או עקיפה של הממשלה או של רשות מקומית או של כמה רשויות מקומיות, לרבות חברה ממשלתית או חברת בת ממשלתית וחברה מעורבת כמשמעותן בחוק החברות הממשלתיות, התשל"ה–1975, תאגיד עירוני כמשמעותו בסעיף 249א לפקודת העיריות, וכן כל גוף המתוקצב או הנתמך במישרין או בעקיפין, מתקציב המדינה או מתקציב רשות מקומית, 


<תומר רוזנר:>
פה נבדוק את הנושא של תאגיד, אם צריך לתקן את ההגדרה הזאת של נושא של תאגיד עירוני ולהחיל אותו גם על מועצות אזוריות. אם יש צורך.
<היו"ר דוד אמסלם:>
בסדר גמור.

<קריאה:>
ומקומיות.

<תומר רוזנר:>
מקומיות זה חל - - - 

<רוני טיסר:>
	
	
	"חוק פיקוח על מחירי מצרכים ושירותים" – חוק פיקוח על מחירי מצרכים ושירותים, התשנ"ו–1996;


<היו"ר דוד אמסלם:>
ראיתם את ההערה של האוצר, תסגרו - - -

<תומר רוזנר:>
כפי שאמרנו, אנחנו בקריאה ראשונה, לא נוכל לעשות - - -
<היו"ר דוד אמסלם:>
לא עכשיו אבל בהמשך.

<רוני טיסר:>
נדון בזה לאחר הקריאה הראשונה.
<שירה דימניק:>
מבחינתנו שזה עובר בלי אזכור - - -
<היו"ר דוד אמסלם:>
הבנו.

<תומר רוזנר:>
בלי מה?

<שירה דימניק:>
בלי אזכור של חוק הפיקוח על - - -

<היו"ר דוד אמסלם:>
שמעתי את ההערה שלכם. אנחנו מתקדמים. אנחנו כרגע בקריאה הראשונה. עד אז תשבו, תסגרו את הנוסח. אמרתי: אין אידאולוגיה בעניין. מתקדמים. 
<רוני טיסר:>
	
	
	"ילד" – מי שמלאו לו 4 שנים וטרם סיים את לימודיו בכיתה ו';

	
	
	"קייטנה ציבורית" – קייטנה כהגדרתה בחוק הקייטנות (רישוי ופיקוח), התש"ן–1990, המיועדת לילדים, שמתקיים בה אחד מאלה:

	
	
	
	(1)
היא מנוהלת בידי גוף ציבורי או בידי גוף או ארגון אחר הפטור מחובת רישוי לקייטנה לפי סעיף 2ג לחוק רישוי עסקים, התשכ"ח–1969;

	
	
	
	(2)
היא פועלת בתחום מקרקעין בבעלות או בשליטה ישירה או עקיפה של רשות מקומית.

	
	
	"שירות" – כהגדרתו בחוק פיקוח על מחירי מצרכים ושירותים.


<תומר רוזנר:>
כפי שאמרנו, הקייטנות הציבוריות מוגדרות כאן, גם לפי - - - 

<היו"ר דוד אמסלם:>
אנחנו בהקראה, אין הערות. אני - - - להצבעה עכשיו.

<תומר רוזנר:>
והם מפנים לחוק הקייטנות. וכפי שאמר נציג משרד החינוך, וזה בהתייחס לגבי ההערות שנשמעו כאן, הפיקוח על התכנים של אותן קייטנות נמצא באחריות משרד החינוך. וחלקן גם נתונות לחובת רישוי לפי חוק הקייטנות וכו'.
<היו"ר דוד אמסלם:>
הבנו.

<תומר רוזנר:>
רק אני מפנה את תשומת הלב, שכרגע ההגדרה לקייטנה - - - 

<יוליה מלינובסקי (ישראל ביתנו):>
- - - 

<היו"ר דוד אמסלם:>
יוליה.

<יוליה מלינובסקי (ישראל ביתנו):>
אני מדברת עם חברת הכנסת שאשא ביטון.

<היו"ר דוד אמסלם:>
זה מפריע לי. זה מפריע לי.

<תומר רוזנר:>
כרגע ההגדרה של קייטנה מתייחסת לפעילות יום-יומית בזמן שאין לימודים, אבל זה מדבר על מטרות חברה ונופש. ויכול להיות שנצטרך בהמשך הדיונים להתייחס גם למטרות אחרות, כמו למשל תרבות, חינוך בלתי פורמלי או דברים מהסוג הזה.
<גבי גאון:>
גם מתנ"סים לא ב"לופ".
<היו"ר דוד אמסלם:>
לא, לא, בלופ.

<תומר רוזנר:>
לא, לא, מתנ"סים הם כן.

<יפעת שאשא ביטון (כולנו):>
הם חברה ממשלתית ציבורית. הם בדרך כלל מקיימים את הקייטנות מטעם הרשות.

<גבי גאון:>
סוכנותית בדרך כלל.
<היו"ר דוד אמסלם:>
הלאה. בבקשה, רוני.

<רוני טיסר:>
	תחולת חוק פיקוח על מחירי מצרכים ושירותים על שירות קייטנה ציבורית
	   2.
	חוק הפיקוח על מחירי מצרכים ושירותים יחול על שירות של קייטנה ציבורית, כאילו ניתן לגביו צו לפי סעיף 6 לחוק האמור, ונקבע לגביו כי רמת הפיקוח תהיה לפי פרק ה' לחוק האמור.

	סמכויות לפי חוק פיקוח על מחירי מצרכים ושירותים
	   3.
	על אף האמור בסעיף 12 לחוק הפיקוח על מחירי מצרכים ושירותים, הסמכויות הנתונות לשרים כהגדרתם בחוק האמור, לעניין שירות של קייטנה ציבורית, יהיו נתונות לשר הפנים. 


כאן נוסיף את ההוראה שיושב-ראש הוועדה דיבר עליה, ששר הפנים יהיה רשאי לקבוע הוראות לפי סעיף 12 עד - - -
<תומר רוזנר:>
כל שנה עד 1 במאי.
<רוני טיסר:>
כל שנה עד 1 במאי, ובשנה הנוכחית עד ה-1 ביוני.

<היו"ר דוד אמסלם:>
כן.

<רוני טיסר:>
	ביצוע ותקנות
	4.
	שר הפנים ממונה על ביצועו של חוק זה והוא רשאי להתקין תקנות לביצועו.


<תומר רוזנר:>
עכשיו, לגבי הנושא של חוק הפיקוח על מחירי מצרכים, כמו שאמר יושב-ראש הוועדה, אם למשרד האוצר יש הצעה קונקרטית איך לנסח את ההצעה, שלא יוזכר בה חס וחלילה חוק הפיקוח, נשמח לקבל את ההצעה.
<חיה רשף:>
אני חושבת שה-1 ביוני ממש לא ריאלי.
<היו"ר דוד אמסלם:>
לא, לא.

<מירה סלומון:>
מה לגבי - - - 

<היו"ר דוד אמסלם:>
מירה, תקשיבי. זו רק קריאה ראשונה. נעשה דיון יותר ממצה, יותר ארוך, עם פרק זמן יותר ארוך בפעם הבאה. זו רק קריאה ראשונה. ושמה נוכל לעשות את כל התיקונים אם נחליט, בסדר?
טוב, פשוט אנחנו חייבים להתחיל את הדיון כבר לגבי שדה-דב עכשיו. אז מי בעד החוק כפי שהוקרא? שירים את ידו.
<תומר רוזנר:>
שתי הצעות החוק שמוזגו.

<היו"ר דוד אמסלם:>
שתי הצעות שמוזגו. שירים את ידו.

<יוליה מלינובסקי (ישראל ביתנו):>
אני מצביעה בעד אבל במחאה, כי אני חושבת שהוא - - -
<היו"ר דוד אמסלם:>
אין הצבעת מחאה.

<יוליה מלינובסקי (ישראל ביתנו):>
אני מצביעה בעד, אבל אני לא מסכימה עם החוק הזה - - -

<היו"ר דוד אמסלם:>
מי נגד? מי נמנע? 

הצבעה

בעד הצעות החוק שמוזגו – רוב
נגד – מיעוט
הצעת חוק הרשויות המקומיות (פיקוח על מחיר קייטנה ציבורית), התשע"ז–2017, אושרה.
<היו"ר דוד אמסלם:>
יוליה, אני רק רוצה לעשות לך את החיים יותר קלים. אני מצביע - - -
<יוליה מלינובסקי (ישראל ביתנו):>
לא אעשה לך חיים קלים. אני אומרת: אני בעד להסדיר - - - של הקייטנות, אבל אני מהותית לא חושבת שזה נכון - - -
<היו"ר דוד אמסלם:>
אני מצביע פה על הרבה חוקים שאני לא מסכים איתם באופן חלקי או מלא. אבל זה חלק מהעניין.
תודה רבה, רבותי. אז אני קובע שהחוק עבר. נביא את זה, ואעשה דיון, ושמה נעשה קצת זום יותר גדול, בסדר?
<הישיבה ננעלה בשעה 15:02.>

